  Майя Бывальцева 18-тӥ куарусёнэ 8 часын Удмуртиын ялан ужась 1 сюрс 181 но огдырлы кылдытэм 22 быръён участокъёс усьтӥськизы. Куара сётонъя огъя нуналэ элькунын Россиысь Кун Думае, улосвылысь ёросъёслэн но поселениослэн кенешъёсазы депутатъёсты быръё. Озьы ик кар думаосы кӧня ке мандатъёс буш кылемын вал. Куара сётон участокъёс 20 часозь усьтэмын луозы. Элькунын улӥсьёс Россиысь Кун Думае депутатъёсты быръёзы одӥг мандатъем кык округъёсъя — 33 номеро Удмурт но 34 номеро Ижкар, озьы ик партиос понна кура сётозы. Удмуртиысь кӧня ке бырйисьёслы тросгес бюллетеньёс сётозы — куара сётонъя огъя нуналэ 18-тӥ куарусёнэ ёросъёслэн но поселениослэн кенешъёсазы быръёнъёс ортчо, нош Ижкарын (кык округъёсъя), Воткаын, Сарапулын, Можгаын но Камбаркаын (быдэн одӥг округъя) кар думаосы депутатъёсты бырйыны кулэ. Оглом гуртын ёрос кенешъёсы 682 но поселениослэн кенешъёсазы 2 сюрс 900 мандатъёсты люкозы. Россиысь Кун Думае федерал но одӥг мандатъем кык округъёсъя куара сётон понна Удмуртиын 2 миллион 405 сюрс 200 бюллетеньёс лэсьтӥзы. 2016-тӥ арын 1-тӥ пӧсьтолэзьлы ивортонъёсъя улосвылын 1 миллион 198 сюрс 517 бырйисьёс. Кун парламентэ 2011-тӥ арын 4-тӥ толсуре ортчем быръёнъёсы Удмуртиысь 56,55 процентэз бырйисьёс куара сётонэ пыриськизы (2007-тӥ арын — 61 процентлэсь тросэз), кунъя — 60,2 процент (2007-тӥ арын — 63,71 процент). Соку Кун Дума партиослэн списокъёссыя гинэ бырйиськиз, пыриськизы 7 партиос. 2016-тӥ арын — 14. Вить ар талэсь азьло тужгес трос куара люказ «Единая Россия» — 45,09 процент (кунъя — 49,32 процент), со бере мыно КПРФ — 19,55 процент (19,19 процент), ЛДПР — 16,59 процент (11,67 процент), «Справедливая Россия» — 11,18 процент (13,24 процент), «Яблоко» — 2,84 (3,43), «Патриоты России» — 2,54 (0,97), «Правое дело» — 0,67 процент (0,60 процент). Тодэ вайытом, Удмуртиысь Быръёнъёсъя валтӥсь ӧрилэн тӧроез Виктор Кушко чакламъя, 2016-тӥ арын 18-тӥ куарусёнэ куара сётонэ 50 процент палаез бырйисьёс пыриськозы. Тегъёс: Политика быръёнъёс Удмуртия Россия КунДума ВикторКушко  